Illum huwa l-aħħar jum biex l-Istati Membri jittrasponu r-regoli ġodda tal-UE għat-telekomunikazzjoni fil-liġi nazzjonali. Il-Kodiċi Ewropew għall-Komunikazzjonijiet Elettroniċi, li daħal fis-seħħ f'Diċembru 2018, jimmodernizza l-qafas regolatorju Ewropew għall-komunikazzjonijiet elettroniċi, biex isaħħaħ l-għażliet u d-drittijiet tal-konsumaturi, biex jiżgura standards ogħla fis-servizzi tal-komunikazzjoni, u biex jagħti wkoll spinta lill-investiment għal iktar konnettività u iktar innovazzjoni diġitali. Il-Kummissarju għas-Suq Intern, Thierry Breton qal: “Il-Kodiċi huwa l-pedament li fuqu se nibnu l-konnettività bla xkiel tal-Gigabits li l-kontinent tagħna jeħtieġ biex jappoġġa l-irkupru u jimxi 'l quddiem fid-Deċennju Diġitali. Il-qafas regolatorju l-ġdid se jiffaċilita l-investimenti f'servizzi tat-telekomunikazzjoni, kemm fissi kif ukoll mobbli, li jkunu tajbin għall-but ta' kulħadd, sikuri u ta' kwalità għolja ħafna fl-Ewropa kollha. L-Istati Membri issa jridu jtemmu malajr it-traspożizzjoni sabiex il-qafas regolatorju l-ġdid ikun jista' jwassal il-benefiċċji sħaħ tiegħu lill-konsumaturi Ewropej, lin-negozji u lis-soċjetà kollha.” F'konformità mal-Kodiċi, fit-18 ta' Diċembru l-Kummissjoni adottat ukoll il-leġiżlazzjoni biex issaħħaħ l-objettivi eżistenti tal-kompetizzjoni u tas-suq intern, tipproteġi lill-konsumaturi u tippermetti rati ġusti u offerti varjati għas-servizzi tal-internet u tat-telefown. Dawn il-miżuri jinkludu: Bħala parti mill-obbligi tal-Kodiċi, r-Regolament ta' Implimentazzjoni dwar il-mudell standard għat-taqsira tal-kuntratt jistabbilixxi mudell standard għat-taqsira tal-kuntratt li l-operaturi tas-servizzi tal-komunikazzjonijiet elettroniċi – bħat-telefonija, il-messaġġi u l-konnessjoni tal-internet – għandhom jipprovdu lill-konsumaturi fl-UE. Is-sommarju se jinkludi l-kundizzjonijiet ewlenin tal-kuntratt, bħad-dettalji tal-kuntatt tal-fornitur, id-deskrizzjoni tas-servizz, il-veloċitajiet tas-servizz tal-internet, il-prezz, it-tul ta' żmien, it-termini tat-tiġdid u t-terminazzjoni tal-kuntratt u l-karatteristiċi għall-utenti finali b'diżabbiltà. Skont il-Kodiċi wkoll, il-Kummissjoni ssottomettiet rapport lill-Parlament Ewropew u lill-Kunsill tal-Unjoni Ewropea dwar l-effettività tal-implimentazzjoni tan-numru uniku Ewropew tal-emerġenza “112”. Fit-18 ta' Diċembru, l-Kummissjoni adottat ir-Regolament Delegat li jistipula r-rati massimi uniċi ta' terminazzjoni ta' sejħiet bil-vuċi għall-Unjoni kollha, għas-sejħiet fissi u tal-mowbajl, jiġifieri r-rata li l-operaturi japplikaw lil xulxin meta jikkollegaw sejħa. Bis-saħħa ta' dawn ir-rati massimi se jkun hemm ambjent transfruntier iktar kompetittiv, li jkun ta' benefiċċju għall-konsumaturi Ewropej permezz ta' prezzijiet aktar baxxi u offerti aktar varjati kemm għas-sejħiet fissi kif ukoll għal dawk bil-mowbajl. Għas-sejħiet bil-mowbajl, ir-rata massima unika ta' terminazzjoni hija ta' 0.2 ewroċentezmi kull minuta u se tinkiseb gradwalment minn issa sal-2024. Dan il-perjodu ta' traħħis gradwali se jippermetti implimentazzjoni rapida u fl-istess ħin jiġu evitati interruzzjonijiet sinifikanti għall-operaturi. Wara perjodu interim bejn l-2021 u l-2023, mill-2024, l-operaturi kollha fl-Unjoni għandhom japplikaw l-istess rata massima unika ta' 0.2 ewroċenteżmi kull minuta. Għas-sejħiet fissi, ir-rata massimu unika ta' terminazzjoni fl-UE kollha hija ta' 0.07 ewroċenteżmi kull minuta. Minħabba d-differenzi bejn ir-rati attwali ta' terminazzjoni għas-sejħiet f'xi Stati Membri u r-rata finali, il-perjodu tranżitorju matul l-2021 se jippermetti aġġustament gradwali. Sal-2022, l-operaturi fissi kollha se jkunu soġġetti għar-rata massima ta' terminazzjoni għas-sejħiet fissi ta' 0.07 ewroċenteżmi kull minuta. Iktar informazzjoni dwar ir-Regolament Delegat dwar ir-rati massimi ta' terminazzjoni fl-UE kollha hija disponibbli hawn. Il-Kummissjoni aġġornat ukoll ir-Rakkomandazzjoni dwar is-swieq rilevanti tal-prodotti u tas-servizzi fis-settur tal-komunikazzjonijiet elettroniċi li għadhom jeħtieġu regolamentazzjoni fil-livell tal-UE. Ir-Rakkomandazzjoni hija għodda ta' armonizzazzjoni u regolatorja importanti, li tippermetti lill-awtoritajiet regolatorji nazzjonali (NRAs) jiffokaw l-intervent regolatorju tagħhom fuq is-swieq fejn il-kompetizzjoni tkun għadha mhix qed taħdem b'mod effettiv u fejn għad hemm fallimenti sinifikanti tas-suq. Il-mira tagħha għalhekk hija li tissalvagwardja l-kompetizzjoni, li tinċentivizza l-investimenti fin-networks u li timmassimizza l-benefiċċji għall-konsumaturi. Bir-regolamentazzjoni tas-swieq bl-ingrossa bejn il-fornituri tas-servizzi tal-komunikazzjoni, il-konsumaturi se jkunu jistgħu igawdu minn prezzijiet aħjar, disponibbiltà tas-servizz u offerti ġodda. Din hija r-raba' reviżjoni tar-Rakkommandazzjoni. Iżżomm fil-lista żewġ swieq bl-ingrossa, jiġifieri s-suq għal aċċess lokali bl-ingrossa għas-servizzi tal-broadband tas-suq tal-massa; u s-suq għall-aċċess bl-ingrossa għall-konnettività dedikata, għall-użu kummerċjali li jeħtieġ konnettività ta' kwalità ogħla. Iktar informazzjoni dwar ir-Rakkomandazzjoni aġġornata dwar is-swieq rilevanti hija disponibbli hawn. Il-Kodiċi Ewropew għall-Komunikazzjonijiet Elettroniċi ġie addottat fl-2018, u jemenda u jikkodifika l-erba' Direttivi preeżistenti li jmorru lura għall-2002 u li ġew emendati fl-2009, fi strument wieħed: id-Direttivi dwar il- Qafas, l-Awtorizzazzjoni, l-Aċċess u s-Servizz Universali. Fis-sentejn mill-adozzjoni tal-Kodiċi, il-Kummissjoni appoġġat lill-Istati Membri fil-proċess ta' traspożizzjoni permezz ta' rieżami, gwida u rappurtar kontinwi dwar għadd ta' miżuri ta' appoġġ. Barra minn hekk, il-Korp ta' Regolaturi Ewropej tal-Komunikazzjonijiet Elettroniċi (BEREC) żviluppa għadd sinifikanti ta' linji gwida, bil-mira li jippromwovi applikazzjoni konsistenti tal-Kodiċi u li jikkontribwixxi għall-implimentazzjoni b'suċċess tiegħu. F'Settembru 2020, il-Kummissjoni adottat Rakkomandazzjoni dwar l-iżvilupp ta' Sett ta' Għodod għall-Konnettività, li fiha tistieden lill-Istati Membri jaħdmu mill-qrib flimkien, u mal-Kummissjoni, biex jiġbru l-aħjar prattiki tagħhom dwar l-introduzzjoni ta' networks b'kapaċità għolja ħafna u dwar l-assenjar tal-ispettru għall-5G. L-ewwel pass f'dik id-direzzjoni ttieħed permezz ta' rapport ippubblikat fit-18 ta' Diċembru li jikkompila l-aħjar prattiki li l-Istati Membri identifikaw u qasmu, f'kooperazzjoni mal-Kummissjoni. Il-miżuri għall-aħjar prattiki finali li jridu jiddaħħlu fis-Sett ta' Għodod għall-Konnettività għandu jintlaħaq qbil dwarhom sat-30 ta' Marzu 2021. F'Ġunju 2020, il-Kummissjoni adottat Regolament ta' Implimentazzjoni dwar punti ta' aċċess bla fili f'żoni żgħar, jew antenni żgħar, li huma kruċjali għad-disponibbiltà f'waqtha tan-networks 5G. Ir-Regolament jispeċifika l-karatteristiċi fiżiċi u tekniċi tal-antenni żgħar u għandu l-għan li jgħin biex jiġu ssimplifikati u aċċellerati l-installazzjonijiet tan-network 5G, permezz ta' reġim tal-varar li jkun eżentat mill-permess, filwaqt li jiġi żgurat li l-awtoritajiet nazzjonali jżommu sorveljanza. L-istrateġija tal-Kummissjoni dwar il-Konnettività għal Soċjetà Ewropea tal-Gigabits tistabbilixxi l-objettivi tal-konnettività tal-UE. Sal-2025, il-motivaturi soċjoekonomiċi ewlenin kollha, inkluż l-iskejjel, l-isptarijiet, u l-pjattaformi tat-trasport, għandu jkollhom konnettività gigabit, iż-żoni urbani kollha u r-rotot ewlenin kollha tat-trasport fuq l-art għandhom ikunu konnessi b'koperatura tal-5G mingħajr interruzzjoni u l-unitajiet domestiċi Ewropej kollha għandu jkollhom aċċess għal konnettività li toffri mill-inqas 100 Mbps li tista' tiżdied għal veloċitajiet Gigabit. Skeda informattiva dwar il-Kodiċi Ewropew għall-Komunikazzjonijiet Elettroniċi Il-Kodiċi Ewropew għall-Komunikazzjonijiet Elettroniċi Konnettività għal soċjetà Ewropea tal-Gigabits Att Delegat Ir-Rakkomandazzjoni dwar is-Swieq Rilevanti